1-ին խումբը պատմականորեն ամենահինն է և սկիզբ է առնում թերևս Կուրուկշետրի ճակատամարտում փղերի ու մարտակառքերի մասին հայտնած տվյալների հեղինակներից և առավել ցայտուն կերպով դրսևորվում է Աքեմենյան բանակի կապակցությամբ Հերոդոտի հայտնած միլիոնների տեսքով [1]: Ընդ որում այս խումբը ոչ միայն պատմականորեն է ամենահինը, այլ նաև ամենակայունն է: Ընդհուպ մինչև XIX դարի վերջը, երբ մասնագետները պնդում էին միլիոնավոր ռազմիկներ պարունակող արևելյան, քոչվորների ու հատկապես մոնղոլների բանակների մասին, այս մոտեցումը մնում էր գերակայող [2]: Ու թեև արդեն XX դարում այս տեսակետները մեծապես վերանայվեցին, սակայն մինչև հիմա էլ հանդիպում են նման դիրքորոշման մնացորդներ, հատկապես թեմային ոչ այնքան լավ ծանոթ մասնագետների աշխատանքներում [3]: